Jan Uuspõld

Haridus

1998. aastal lõpetas EMA Kõrgema Lavakunstikooli 18. lennu koosseisus.

Lapsepõlv

Jan Uuspõld on sündinud 14. detsembril 1973 Tallinnas. Ta kasvas üles Nõmmel, olles nii isa kui ema poolt neljandat põlve nõmmekas. Mai tänava lasteaiast suundus Jan 34. kooli, kus lõpetas esimesed viis klassi. 1986. aastal kolis Jan perega Keilasse ja õppis edasi Keila 1. keskkoolis, kus ta lõpetas põhikooli. Seda, et laulev näitleja Jan olnuks pisikesest saati kõva laulumees, ei saa ajaloo huvides kuidagi väita. Lasteaiapoisina ei teinud ta ühtegi sooloesinemist, samuti mitte algklassides. Keilas pandi Jan muusikakallakuga klassi, kus selgus, et ta on andekas laulja. Nii maandus ta kibekiiresti kooli lastekoori baritoniks, tuiskas mööda laulupidusid ning sel alal tuli ka tema elu esimene tähetund.
Esimene suur läbilöök oli muusikaeksam, mis toimus koolis esimese poolaasta lõpus. Jan teenis Händeli "Hõisake, lapsed…" laulmise eest kiidusõnu. Mõistagi sai ta selle eest ümmarguse viie ja tahtmise muusikaga tegelda.

Teismeiga ja bändid

Teismelisena õppis The Rolling Stonesi ja J.M.K.E. fänn Jan vanemate koolivendade abiga kitarri. Koolikaaslaste bändiproovides kaasas käies harjutas ta hoolega laulmist ja pillimängu. Esimese kitarri jaoks küsis Jan raha ema käest. Kõige odavam saadaval olev kitarr maksis 15 rubla, aga Jan ostis veidi kallima, 30-rublase vene kitarri. Tšehhi elektrikitarrid, millega hakati bändi tegema, kuulusid koolile ja olid varem olnud kasutusel Peeter Volkonski ansamblis.
Vanemate poiste punkbänd kandis verisevõitu nime Dracula. Et Jani seltskond oli justkui järelkasvubänd, sai sellele nimeks pisut leebem Trakulla ehk väike Dracula. Peagi muutusid poisid vihasemateks tegijateks ning asusid oma lugude tarvis luulet otsima ajakirjast Noorus.
Siit sai alguse uus ansambel Teine Elu, mille koosseis jäi samaks, kuid vahetusid rollid. Kuna tegu oli punkbändiga, ehtis Jani pead tol ajal uhke juuksehari. Punki jagus kuni järgmise bändini, millele laenati nimi šampoonipudelilt: Wash&Go.
Ansamblit hakkasid mõjutama džäss ja bluus. Wash&Go'ga käidi isegi Leningradis enda tarbeks lugusid linti mängimas. Hiljem kogunes seltskond Keila muusikuid, kellel oli ühine huvi mängida käredat Texase bluusi, ja sellest soovist sündis ansambel Luxury Filters, mis saavutas riigis edu tänu muusikasaatele "Seitse vaprat". ETV eetris mängiti kuulsaks bändi tuntuim lugu "Tramm nr 66", mille sõnade autor on Jan. Ansambel Luxury Filters esines pärast 19-aastast pausi taas 2013. aastal festivalil Augustibluus.
Rokkimise kõrvalt koorilauluga tegelenud noormehest siiski muusikut ei saanud. Jan vajas avaramat eneseväljendusvõimalust, milleks sobis teater. "Lendas üle käopesa" lõpus lõi Tõnu Kark saali palli, mille endale saamiseks Jan selle kinni püüdnud poisile kogu oma taskuraha välja ladus. Tol ajal üsna uje Jan ei osanud aimata, et kunagi saab temast Kargi kolleeg Eesti Draamateatris.
Pärast põhikooli 1989. aastal suundus Jan Tallinna I kutsekeskkooli, kus ta omandas keskhariduse ja ofsettrükkali eriala.
Jan on elus kõike pühendumusega teinud. Enne armeeteenistust jõudis Jan töötada veel trükkali, pottide-pannide müüjana ja Karjakülas rebasetalitajana. Sõjaväes tuli vara tõusta ja kõvasti trenni teha. Jani arvates on armeeteenistus igati kiiduväärt asi. Ta oleks üleajateenijaks jäänud, kuid lavaka sisseastumiskatsed olid juba edukalt läbitud.

Lavakas ja teater

Jan Uuspõld astus aastal 1994 EMA Kõrgemasse Lavakunstikooli, mille ta lõpetas 1998. aastal XVIII lennuga. Nüüdseks Eesti Muusika- ja Teatriakadeemiaks nimetatud lavakunstikool asub Tallinnas Toompeal. Jani kursuse juhendaja oli Priit Pedajas, kes ta ka pärast kooli lõpetamist Eesti Draamateatrisse tööle võttis. Jan sai üsna kiiresti palju rolle ja õige pea oli ta Draamateatri üks enim hõivatud näitlejatest. 2005. aasta viis Jani Tartu Vanemuise teatrisse, kus ta veetis kaks hooaega. Jan kutsuti Eesti Draamateatrisse tagasi aastal 2007.
2009. aastal lõi Jan koos partneri Karl Kermesega Monoteatri. See oli Jani esimene suurem ettevõtmine erateatri maastikul. Teater tuli uuesti lavale menutükiga "Ürgmees", millele tehti ka mõttelised järjed "Isa" ja "Vanaisa". Sealt liiguti edasi ja hakati Eesti algupärandit esitama. Monoteater lõpetas tegevuse aastal 2014.
2013. aastal otsustas Jan võtta puhkuse repertuaariteatrist, lahkus omal soovil armsaks saanud Eesti Draamateatrist ja pühendus enda teatri- ja produktsiooniettevõttele Prem Productions.

Kino ja telekarjäär

Esimese telerolli tegi Jan huumorisarjas "Wremja", olles lavakunstikooli esimesel kursusel. Sarja kutsusid teda osalema Dan Põldroos ja Ivar Vigla. Sellest sündis ka pikaajaline koostöö Dan Põldroosiga. Suuremat tuntust koguski Jan just tänu "Wremjas" kehastatud legendaarsele rollile Zorro. "Wremja" osasid tehti kuni 2000. aastani.
Aastal 2000 osales Jan edukalt YLE2 produtsentide korraldatud casting'ul, et saada peaosa Soome seriaalis "Siperian Nero". Soome keele omandas Jan tänu aasta aega Tamperes kestnud seriaalivõtetele.
Pärast Draamateatriga töösuhte lõppemist tundis Jan, et tal puudub oma koht. See pani Janis kasvama mõtte roadmovie'st, kus ta eesmärk oleks see leida. Jan pöördus ideega Rain Tolki ja Andres Maimiku juurde, keda idee sütitas. Nii esilinastus 2007. aastal "Jan Uuspõld läheb Tartusse", mis lõi publikurekordi ja oli vaadatuim film sel ajal. Film kandis näitleja Jan Uuspõllu ikoonina rahva teadvusesse.
Aastal 2011 veenis Kanal 2 Jani osalema heategevuslikus saates "Tantsud tähtedega". Janil oli võistlustantsu suhtes eelarvamus: ta läks enda meelest saadet kaotama. Pärast esimesi trenne koos treener Aleksandra Žeregeljaga oli eelarvamus kummutatud ja temas tärkas kirg tantsu vastu. Endalegi ootamatult võitis ta "Tantsud tähtedega" 2011. aasta hooaja.
Eesti rahva üks vaadatumaid saateid alates 2013. aastast on olnud "Su nägu kõlab tuttavalt", milles Jan osales 2014. aastal. Saate formaat näeb ette tuntud muusikute parodeerimist. Jani kõneainet tekitavamad ümberkehastumised olid Justin Bieber, Vesa-Matti Loiri, Vladimir Võssotski, BB King ja Fred Astaire.
Nädalaseriaal "Takso", mille peaosaliseks on taksojuht Urmas Kuldnokk, algas aastal 2015. Peaosalise kehastajaks valiti Jan juba enne seriaali osade täielikku valmimist. "Takso" on kaheteistosaline kodumaine teleseriaal Kanal 2 eetris.
Filmi "Luuraja ja luuletaja" autor Toomas Hussar kirjutas filmi luuraja karakteri, mõeldes Jan Uuspõllule, kellelt tal oli ka nõusolek filmis osalemiseks. 2015. aasta sügisel filmitud "Luuraja ja luuletaja" esilinastus septembris 2016.

Eraelu

Jan on oma pere esimene laps. Jani ema Heidi Uuspõld on raamatupidaja ja isa Ingar Uuspõld oli kaugsõidu autojuht. Peres kasvasid peale Jani ka tema nooremad vennad Andrus ja Jaanus Uuspõld.
Jan on aastast 2013 abielus Gerli Tiganikuga. Janil on kaks last. Alates aastast 2010 elab ta taas Tallinnas Nõmmel.

Muu

Mänginud kuuldemängudes "Dream Jockey" (1999), "Õhtueine Emmauses" (1999), "Linnud" (2001), "Rännukutse" (2001) ja "Domini Cane" (2001).